झारखंड में कोरोना वायरस से संक्रमण के 1577 नए मामले सामने आए, 14 की मौत
झारखंड में मंगलवार को कोरोना वायरस से संक्रमण के 1577 नए मामले सामने आए हैं। इसी के साथ राज्य में इस घातक वायरस से संक्रमित होने वाले लोगों की कुल संख्या बढ़कर 52,644 हो गई है।
रांची: झारखंड में मंगलवार को कोरोना वायरस से संक्रमण के 1577 नए मामले सामने आए हैं। इसी के साथ राज्य में इस घातक वायरस से संक्रमित होने वाले लोगों की कुल संख्या बढ़कर 52,644 हो गई है। झारखंड के स्वास्थ्य विभाग द्वारा मंगलवार को जारी रिपोर्ट के मुताबिक, सूबे में पिछले 24 घंटों में कोरोना वायरस के संक्रमण से 14 मरीजों की मौत हो गई। इसके साथ ही राज्य में कोविड-19 के चलते जान गंवाने वाले लोगों की कुल संख्या 484 तक पहुंच गई।स्वास्थ्य विभाग द्वारा जारी रिपोर्ट के मुताबिक, राज्य में कोरोना वायरस से संक्रमित पाए गए कुल 52644 मरीजों में से 37550 अब तक ठीक होकर अपने घरों को लौट चुके हैं। रिपोर्ट में कहा गया है कि इसके अलावा 14610 अन्य संक्रमितों का इलाज विभिन्न अस्पतालों में चल रहा है। पिछले 24 घंटों में प्रयोगशालाओं में कुल 44431 नमूनों की जांच हुई जिनमें 1577 संक्रमित पाए गए। झारखंड के पूर्वी सिंहभूम में कोरोना वायरस से संक्रमित सबसे ज्यादा 495 लोग मिले, जबकि रांची में 349, रामगढ़ में 158 और हजारीबाग में 100 संक्रमित मिले। रिपोर्ट में कहा गया है कि सबसे ज्यादा मौतें भी पूर्वी सिंहभूम में ही हुईं जहां कुल 6 मरीजों को अपनी जान गंवानी पड़ी। वहीं, रांची में कोरोना वायरस के संक्रमण से कुल 5 व्यक्तियों की मौत हुई।बता दें कि सोमवार को झारखंड में कोरोना वायरस से संक्रमण के 1250 नए मामले सामने आए थे और 8 मरीजों की मौत हुई थी। सोमवार को सबसे ज्यादा संक्रमित रांची में पाए गए थे। स्वास्थ्य विभाग की रिपोर्ट के मुताबिक, रांची में 349, पश्चिम सिंहभूम में 110 और पूर्वी सिंहभूम में 102 लोग संक्रमित पाए गए थे। सोमवार को संक्रमण से सबसे ज्यादा मौतें पूर्वी सिंहभूम में हुई थीं। इसके अलावा रांची में 3 तथा साहिबगंज में एक व्यक्ति की संक्रमण से मौत हो गई थी।